32002R2306
L 348/94
JURNALUL OFÍCIAL AL UNIUNII EUROPENE
REGULAMENTUL (CE) NR. 2306/2002 AL COMISIEI
din 20 decembrie 2002
de stabilire a normelor de aplicare a Regulamentului (CE) nr. 104/2000 al Consiliului în ceea ce privește notificarea prețurilor de import pentru produse pescărești
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), în special articolul 29 alineatul (5),
întrucât:
(1)
Articolul 29 alineatul (4) din Regulamentul (CE) nr. 104/2000 cere statelor membre să comunice în mod regulat Comisiei prețurile și cantitățile importurilor de anumite produse care sunt înregistrate pe piețele sau în porturile acestora.
(2)
Trebuie să se stabilească o nouă listă a piețelor și a porturilor în care sunt înregistrate importurile, pentru a se ține seama de volumul real al importurilor.
(3)
Trebuie să se prevadă, de asemenea, transmiterea rapidă, într-un nou format electronic, a datelor necesare pentru monitorizarea prețurilor de referință.
(4)
Prin urmare, trebuie să se abroge Regulamentul (CE) nr. 2211/94 al Comisiei din 12 septembrie 1994 de stabilire a normelor de aplicare a Regulamentului (CEE) nr. 3759/92 al Consiliului privind notificarea prețurilor de import pentru produse pescărești (2), astfel cum a fost modificat ultima dată prin Regulamentul (CE) nr. 2805/1999 (3).
(5)
Măsurile prevăzute de prezentul regulament sunt conforme cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
(1) Statele membre adresează o notificare Comisiei privind prețurile și cantitățile importurilor de produse enumerate în anexele I, II, III și IV la Regulamentul (CE) nr. 104/2000 pentru care este stabilit un preț de referință și care sunt puse în liberă circulație. Aceste informații sunt defalcate după codul TARIC și data prezentării declarației de import.
(2) Cerința de a adresa o notificare Comisiei se aplică cel puțin produselor puse în liberă circulație pe piețele și în porturile enumerate în tabelul 3 din anexă.
(3) Notificarea se face până la data de 25 a fiecărei luni sau în prima zi lucrătoare pentru produsele puse în liberă circulație între prima și a cincisprezecea zi a lunii, și până la data de 10 a lunii următoare sau în prima zi lucrătoare pentru produsele puse în liberă circulație între cea de-a șaisprezecea și ultima zi a lunii. Notificarea este transmisă Comisiei prin poștă electronică în formatul prezentat în anexă.
Articolul 2
Regulamentul (CE) nr. 2211/94 se abrogă.
Articolul 3
Prezentul regulament intră în vigoare la 1 ianuarie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2002.